**Informatīvais ziņojums “Par priekšlikumiem valsts budžeta ieņēmumiem un izdevumiem 2017.gadam un ietvaram 2017. – 2019.gadam”**

Pamatojoties uz Ministru kabineta (turpmāk – MK) 2016.gada 29.februāra rīkojuma Nr.145 “Par likumprojekta “Par vidēja termiņa budžeta ietvaru 2017., 2018. un 2019.gadam” un likumprojekta “Par valsts budžetu 2017.gadam” sagatavošanas grafiku” (turpmāk – MK rīkojums Nr.145) pielikuma 9.punktu un 2016.gada 16.augusta Ministru kabineta sēdē nolemto, Finanšu ministrija ir sagatavojusi informatīvo ziņojumu “Par priekšlikumiem valsts budžeta ieņēmumiem un izdevumiem 2017.gadam un ietvaram 2017.–2019.gadam”.

1. **Priekšlikumi valsts budžeta ieņēmumiem**

**1.1. Valsts kapitālsabiedrībām dividendēs izmaksājamās daļas apmēra paaugstināšana 2017.- 2019. gadiem**

# Ministru kabineta š.g. 9.augusta sēdes Protokola Nr. 39 47.§ 5.punkts nosaka, ka ņemot vērā budžeta izdevumu pieprasījumu apmēru, minimālo dividendēs izmaksājamo peļņas daļu 2017.gadā (par 2016.gadu) nosaka un aprēķina 90% apmērā no attiecīgās kapitālsabiedrības neto peļņas. Priekšlikums paredz ka minimālo dividendēs izmaksājamo peļņas daļu 2017.gadā (par 2016.gadu) noteikt un aprēķināt 85% apmērā no attiecīgās kapitālsabiedrības tīrās peļņas, 2018.gadā 80% (par 2017.gadu) un 2019.gadā 70% (par 2018.gadu).

|  |  |
| --- | --- |
| Ieņēmumu veids | Fiskālā ietekme, milj. *euro* |
| 2017.gadā\*\* | 2018.gadā\*\*\* | 2019.gadā\*\*\* |
| Maksājumi par valsts kapitāla izmantošanu\* | -2,50 | -1,68 | 29,78 |
| KOPĀ | **-2,50** | **-1,68** | **29,78** |

*\**  *ja netiek apstiprināts šobrīd izstrādātais Iekšlietu ministrijas konceptuālais ziņojums „Par valsts akciju sabiedrības “Ceļu satiksmes drošības direkcija” uzstādīto stacionāro fotoradaru darbības rezultātiem, priekšlikumiem par tehnisko līdzekļu (fotoiekārtu vai videoiekārtu) turpmāko izmantošanu un fotoradaru iegādes, uzstādīšanas un darbības nodrošināšanas finansēšanu” un attiecīgais ministru rīkojuma projekts, kas paredz valsts akciju sabiedrības “Ceļu satiksmes drošības direkcija” dividendēs izmaksājamo peļņas daļu turpmākajos gados novirzīt stacionāro fotoradaru iegādi, tad fiskālā ietekme jāpalielina par attiecīgo summu.*

\*\* *ņemot vērā Ministru kabineta š.g. 9.augusta 47.§ 5.punktu, ka minimālo dividendēs izmaksājamo peļņas daļu 2017.gadā (par 2016.gadu) nosaka un aprēķina 90% apmērā.*

*\*\*\* ņemot vērā AS Latvijas valsts meži precizētās peļņas prognozes samazinājumu (2017.gada peļņai par -4,1 milj.euro, 2018.gada peļņai par -3,6 milj.euro).*

**1.2. UIN** **zaudējumu pārnešanas iespēju ierobežošana**

 Atbilstoši Ministru kabineta 2016.gada 31.maija sēdes protokola 39.§ 27.punktam, lai ieviestu nodokļu politikas pasākumus, kas koriģē 2017.-2019.gada nodokļu ieņēmumu bāzi, un, lai nodrošinātu samērīgus budžeta ieņēmumus, kā arī ņemot vērā Pasaules Bankas ieteikumu, par nepieciešamību ierobežot zaudējumu pārnešanu, veicot grozījumus likuma “Par uzņēmumu ienākuma nodokli” 14.pantā, Finanšu ministrija saskaņā ar Ministru kabineta š.g. 9.augusta uzdevumu (sēdes protokola 47.§ 7.punkts) sadarbībā ar iesaistītajām institūcijām un nevalstiskajām organizācijām izvērtēja š.g. 9.augusta Nacionālās trīspusējās sadarbības padomes sēdē pausto par iepriekšējo taksācijas periodu zaudējumu segšanas ierobežošanas komponentēm (5.gadu ierobežojums, procentuāls ierobežojums un iespējams dividenžu izmaksas ierobežojums) un, ņemot vērā nevalstisko organizāciju atbalstu procentuālajam ierobežojumam (piedāvājot ierobežojumu 75% apmērā), atkārtoti iesniedz izskatīšanai Ministru kabinetā priekšlikumu grozījumiem likumā “Par uzņēmumu ienākuma nodokli” iepriekšējo taksācijas periodu zaudējumu segšanas ierobežošanai.

Lai arī perioda noteikšana zaudējumu segšanas ierobežošanai ir vērojama vairākās citās Eiropas Savienības dalībvalstīs, prognozējamu valsts budžeta ieņēmumu un arī konkurētspējas nodrošināšanai Finanšu ministrija uztur iepriekš izteikto priekšlikumu, par zaudējumu izmantošanas vienā taksācijas periodā apjoma ierobežojumu. Arī vērtējot kaimiņvalsts – Lietuvas pieeju zaudējumu segšanas jautājumam, vispārējā gadījumā, ir noteikts taksācijas periodā apjoma ierobežojums (70%), kas paredz, ka iepriekšējo zaudējumu segšana no attiecīgā taksācijas perioda apliekamā ienākuma (pēc citu atskaitījumu veikšanas no apliekamā ienākuma) ir limitēta.

Attiecīgi likumā “Par uzņēmumu ienākuma nodokli” nepieciešams noteikt, ka, sākot ar taksācijas periodu, kas sākas 2017.gadā un turpmākajos taksācijas periodos iepriekšējo taksācijas periodu zaudējumus (sākot ar zaudējumiem, kas radušies taksācijas periodā, kas sākās 2008.gadā un turpmākajos taksācijas periodos) ir tiesības segt apmērā, kas nepārsniedz 50% no attiecīgā taksācijas perioda ar uzņēmumu ienākuma nodokli apliekamā ienākuma.

Šāda pieeja ļaus saglabāt tiesisko paļāvību neierobežotā laika periodā segt iepriekšējo taksācijas periodu zaudējumus, ierobežojot tikai sedzamo zaudējumu apmēru, kuru var segt konkrētā taksācijas periodā.

Minētie grozījumi ļaus saglabāt investīcijām pievilcīgu nodokļu sistēmu vienlaicīgi saglabājot arī iespēju nodokļu maksātājiem neierobežotā laika periodā segt radušos zaudējumus, tai pat laikā nodrošinot prognozējamus valsts budžeta ieņēmumus.

Minētais risinājums pēc būtības ilgtermiņā uzskatāms par fiskāli neitrālu, jo samazinās sedzamo zaudējumu apmēru kārtējā taksācijas periodā, taču nesamazinās to kopējo apmēru, kas tiks segts turpmākajos periodos. Šāda pieeja, ļautu precīzāk prognozēt turpmāko gadu uzņēmumu ienākuma nodokļa ieņēmumus, dotu budžeta ieņēmumu pozitīvo ietekmi vidējā termiņā, tomēr nesamazinātu uzkrāto zaudējumu apmērā.

|  |  |
| --- | --- |
| Ieņēmumu veids | Fiskālā ietekme, milj. *euro* |
| 2017.gadā | 2018.gadā | 2019.gadā |
| Uzņēmumu ienākuma nodoklis |  | 25,0 | 22,5 |
| KOPĀ |  | **25,0** | **22,5** |

**1.3. Vienotā konta reģistra ieviešana**

Lai nodrošinātu 2016.gada 2.augusta Ministru kabineta protokola Nr. 38. 49.§ 17. apakšpunktā paredzēto prasību izpildi – Finanšu ministrijai normatīvajos aktos noteikt prasības  attiecībā uz elektronisko datu apmaiņu starp Valsts ieņēmumu dienestu, kredītiestādēm, maksājumu iestādēm un Tiesu administrāciju par Valsts ieņēmumu dienesta un Zvērināto tiesu izpildītāju izdotajiem izpilddokumentiem – tiks izmantota informācija par Latvijas rezidentu atvērtajiem kontiem no Vienotā kontu reģistra.

2015.gada 20.maijā tika publicēta Eiropas Parlamenta un Padomes Direktīva (ES) 2015/849 (2015. gada 20. maijs) par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai (AML IV direktīva). Tās transponēšanas termiņš ir 2017. gada 26. jūnijs, taču Eiropas Savienības dalībvalstis, tajā skaitā Latvija, ir apņēmušās direktīvu ieviest jau līdz šī gada beigām. Eiropas Komisija š.g. 6.jūlijā ir publicējusi priekšlikumu Eiropas Parlamenta un Padomes direktīvai ar kuru tiek grozīta direktīva  2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai un ar kuru groza direktīvu 2009/101/EC (AML IV direktīvas grozījumi). Priekšlikumā iekļautais transponēšanas termiņš ir 2017.gada 1.janvāris. AML IV direktīvas un tās grozījumu priekšlikums paredz ka dalībvalstīm, tajā skaitā Latvijai, ir jāizveido automatizētus, centralizētus mehānismus- centrālos reģistrus vai centrālas elektroniskas datu ieguves sistēmas, kas ļauj savlaicīgi identificēt jebkuras fiziskas vai juridiskas personas, kuras ir atvērušas vai kuras kontrolē kontus. Informācijai, kas tiek turēta šajos reģistros, ir jābūt tieši pieejamai finanšu izlūkošanas vienībai (Latvijā – Noziedzīgi iegūtu līdzekļu legalizācijas novēršanas dienestam) un kompetentajām iestādēm AML IV direktīvā noteikto pienākumu izpildei. Tāpat jānodrošina savlaicīga šīs informācijas sniegšana finanšu izlūkošanas vienību starpā. Tādēļ, lai izpildītu direktīvas ieviešanas prasības, ir paredzēta Vienota centralizēta juridisku un fizisku personu kontu reģistra izveide. Šādas informācijas lietotāji būtu ne tikai finanšu izlūkošanas vienības, bet arī Latvijas Republikas Ģenerālprokuratūra, Valsts ieņēmumu dienests, Finanšu un kapitāla tirgus komisija, Latvijas banka, kā arī Latvijā reģistrētas kredītiestādes un maksājumu pakalpojumu sniedzēji.

Fiskālais ieguvums ir iekļauts 2016.gada 2.augusta Ministru kabinetā izskatītajā informatīvā ziņojuma “Par iespējām palielināt ieņēmumus” 4.4. punktā.

**1.4. Piedāvātie varianti solidaritātes nodokļa reformai**

**1.variants**

Integrēt solidaritātes nodokli valsts sociālās apdrošināšanas obligātajās iemaksās (turpmāk - VSAOI) un saglabāt VSAOI maksimālo apmēru, paredzot ieviest papildus iedzīvotāju ienākuma nodokļa (turpmāk - IIN) likmi 55% apmērā personām, kurām piemēro VSAOI maksimālo apmēru. Gan darba ņēmēja daļu, gan darba devēja daļu samaksā darba ņēmējs. Ietekme uz valsts budžetu neitrāla, pie nosacījuma, ka tiek mainīta IIN proporcija starp valsti un pašvaldībām (valsts budžetā ieskaitot 22% un pašvaldību budžetā 78%).

Riski, ieviešot 1.variantu:

* Darba ņēmēja nodokļu slogs palielināsies no 31,8% uz 40,0% un samazinās neto ienākums;
* Mainot IIN proporciju ieguvējas Rīgas un Pierīgas pašvaldības.

Ieviešot progresīvo IIN, darba ņēmēja ienākumi, lai tiktu piemērota progresīvā IIN likme, nākamajā gadā iesniedzot Gada ienākumu deklarāciju Valsts ieņēmumu dienestam (turpmāk –VID) aprēķina iemaksājamo IIN. Papildus deklarētā nodokļa maksājumi tiek ieskaitīt budžetā nākamajā gadā.

Ietekme neitrāla vidējā termiņā, nākamajā gadā samazinājums.

**2.variants**

Integrēt solidaritātes nodokli VSAOI un saglabāt VSAOI maksimālo apmēru, paredzot ieviest papildus IIN likmi 34% apmērā personām, kurām piemēro VSAOI maksimālo apmēru. Darba ņēmēja daļu, samaksā darba ņēmējs, par darba devēja daļu veidojas negatīva fiskālā ietekme. Nepieciešama IIN proporcijas maiņa starp valsti un pašvaldībām. Ietekme uz valsts budžetu neitrāla, pie nosacījuma, ka tiek mainīta IIN proporcija starp valsts un pašvaldību budžetu (valsts budžetā ieskaitot 21% un pašvaldību budžetā 79%).

Riski, ieviešot 2.variantu:

* Mainot IIN proporciju ieguvējas Rīgas un Pierīgas pašvaldības

Ieviešot progresīvo IIN, darba ņēmēja ienākumi, lai tiktu piemērota progresīvā IIN likme, nākamajā gadā iesniedzot Gada ienākumu deklarāciju VID aprēķina iemaksājamo IIN. Papildus deklarētā nodokļa maksājumi tiek ieskaitīt budžetā nākamajā gadā. Darba devēja maksājumi samazinās, darba ņēmēja neto alga nemainās.

Ietekme uz valsts budžetu -29,2 milj. *euro*.

**3.variants**

Integrēt solidaritātes nodokli VSAOI un atcelt VSAOI maksimālo apmēru paredzot maksājumus no valsts speciālā (VSAOI) budžeta uz valsts pamatbudžetu, kas atbilst pārējiem sociālās apdrošināšanas pakalpojumiem, izņemot pensijas.

Riski, ieviešot 3.variantu:

* Ilgtermiņā tiek apdraudēts pensiju budžets;
* Jāmaina tiesiskais regulējums, nosakot mērķi transfertam uz pamatbudžetu.

Ietekme uz budžetu neitrāla (uz valsts pamatbudžetu -30,9 milj. *euro,* uz valsts speciālo budžetu +30,9 milj. *euro*).

**4.variants**

Integrēt solidaritātes nodokli VSAOI un atcelt VSAOI maksimālo apmēru, paredzot Labklājības ministrijas pamatbudžeta apakšprogrammā 20.01.00 “Valsts sociālie pabalsti” plānotos izdevumus bērnu kopšanas (68,3 milj. *euro*) pabalstiem vai sociālā nodrošinājuma pabalstiem (24,5 milj. *euro*) pārcelt uz valsts speciālo (VSAOI) budžetu.

Riski, ieviešot 4.variantu:

* Ilgtermiņā tiek apdraudēts pensiju budžets;
* Jāmaina tiesiskais regulējums, nosakot mērķi transfertam uz pamatbudžetu.

Paredzot plānotos izdevumus bērnu kopšanas pabalstiem - ietekme uz budžetu neitrāla (uz valsts pamatbudžetu +24,2 milj. *euro*, uz valsts speciālo budžetu -24,2 milj. *euro).* Paredzot plānotos izdevumus sociālā nodrošinājuma pabalsti - ietekme uz budžetu neitrāla (uz valsts pamatbudžetu -19,6 milj. *euro*, uz valsts speciālo budžetu +19,6 milj. *euro).*

**5.variants**

Integrēt solidaritātes nodokli VSAOI un atcelt VSAOI maksimālo apmēru, nosakot jaunu sociālās apdrošināšanas veidu “veselības apdrošināšana” un VSAOI likmes 1 procentpunkta attiecināšanu veselības aprūpes finansēšanai (daļējai), pārējo veselības aprūpes finansējumu nodrošinot no valsts pamatbudžeta.

Riski, ieviešot 5.variantu:

* Ilgtermiņā tiek apdraudēts pensiju budžets
* Jāmaina tiesiskais regulējums, lai varētu ieviest veselības apdrošināšanu un jābūt skaidrai koncepcijai
* Lai būtu neitrāla ietekme, par šādu pašu summu ir jāsamazina veselības finansējums no vispārējiem ieņēmumiem jeb šī summa ir jāņem no fiskālās telpas.

Ietekme uz budžetu neitrāla (uz valsts pamatbudžetu +18,9 milj. *euro*,uz valsts speciālo budžetu -18,9 milj. *euro*).

**6.variants**

Valsts sociālās apdrošināšanas obligāto iemaksu objekta maksimālā apmēra palielināšana no 52 400 līdz 96 000 *euro*.

|  |  |
| --- | --- |
| Ieņēmumu veids | Fiskālā ietekme, milj. *euro* |
| 2017.gadā | 2018.gadā | 2019.gadā |
| Sociālās apdrošināšanas iemaksas (valsts speciālais budžets) | 12,2\* | 25,8 | 25,8 |
| Solidaritātes nodoklis (valsts pamatbudžets) | -12,2\* | -25,8 | -25,8 |
| KOPĀ | **0** | **0** | **0** |

\*Fiskālo ietekmju aprēķinā ņemta vērā solidaritātes nodokļa ieskaitīšanas kārtība valsts pamatbudžetā, kas paredz, ka faktiski samaksāto nodokli valsts pamatbudžetā no valsts speciālā budžeta pārskaita pēc 3 mēnešiem.

**7.variants (LTRK, LDDK priekšlikums)**

Atcelt Solidaritātes nodokli un ar 2017. gadu ieviest VSAOI objekta maksimālā apmēra 1. un 2. līmeni. Paredzot, ka 1. līmenī VSAOI nomaksas un pabalstu izmaksas ir pašreiz noteiktajā kārtībā un VSAOI objekta maksimālais apmērs ir 52 400 *euro*. Savukārt 2. līmenī – 2017. gadā VSAOI objekta maksimālais apmērs ir līdz 100 vidējām mēneša darba algām un turpmāk ik gadu līdz 2022. gadam tas tiek samazināts par 10 vidējām mēneša bruto darba algām, 2022. gadā sasniedzot 50 vidējās mēneša bruto darba algas, un 2. līmenī veiktās iemaksas tiks ieskaitītas gan valsts speciālajā, gan valsts pamatbudžetā. Summai no pašreiz plānotajiem VSAOI objekta maksimālā apmēra (t.i. no 52 400 *euro*) līdz 100 vidējām mēneša algām (t.i. apmēram 85 400 *euro*) VSOAI iemaksas tiek veiktas pilnā apmērā, bet īstermiņa pabalstu daļa tiek iemaksāta valsts pamatbudžetā, bet VSAOI daļa, kas attiecināma uz pensijām tiek ieskaitīta pensiju sociālajā budžetā.

|  |  |
| --- | --- |
| Ieņēmumu veids | Fiskālā ietekme, milj. *euro* |
| 2017.gadā\* | 2018.gadā\* | 2019.gadā\* |
| Solidaritātes nodokļa atcelšana (valsts sociālās apdrošināšanas obligāto iemaksu objekta maksimālā apmērs 52 400 euro) (valsts pamatbudžets) | -27,5 | -44,1 | -44,1 |
| Valsts sociālās apdrošināšanas obligāto iemaksu objekta maksimālā apmēra 2. līmeņa ieviešana, t.sk.,īstermiņa pabalsti (valsts pamatbudžetā 30%)pensijas (valsts speciālajā budžetā 70%) | 20,13,216,9 | 19,66,313,3 | 15,15,110,0 |
| KOPĀvalsts pamatbudžetsvalsts speciālais budžets | **-7,4**-24,316,9 | **-24,5**-37,813,3 | **-29,0**-39,010,0 |

*\*Aprēķinos pieņemts, ka Ministru kabinetā tiks pieņemti grozījumi par VSAOI objekta maksimālā apmēra palielināšanu līdz 52 400 euro un ka VSAOI objekta maksimālā apmēra 2. līmeņa maksāšanas kārtība būs analoga solidaritātes nodokļa maksāšanas kārtībai (kas paredz, ka faktiski samaksāto nodokli valsts pamatbudžetā no valsts speciālā budžeta pārskaita pēc 3 mēnešiem). 2017. gadā VSAOI objekta maksimālā apmērs 2. līmenim 85 400 euro, 2018. gadā 76 860 euro un 2019. gadā 68 320 euro.*

* 1. **Valsts akciju sabiedrības “Latvijas Loto” piedāvāto produktu (izložu un momentloteriju) sortimenta paplašināšana**

 Valsts akciju sabiedrība “Latvijas Loto” (turpmāk – VAS “Latvijas Loto”) organizē valsts mēroga izlozes Latvijas teritorijā. Atbilstoši Azartspēļu un izložu likuma 63.panta pirmajai daļai, VAS “Latvijas Loto” ir vienīgā valsts kapitālsabiedrībā, kura drīkst organizēt valsts mēroga izlozes (arī momentloterijas) Latvijas teritorijā.

 VAS “Latvijas Loto” vēlas paplašināt savu piedāvāto izložu (un mometloteriju) klāstu ar šādiem produktiem – jaunas interaktīvas izlozes un izlozes (arī momentloterijas) ar augstu laimestu fondu kas pārsniedz 60% no izlozes (arī momentloterijas) realizācijas ieņēmumiem (ieņēmumi no biļešu realizācijas). Lai VAS “Latvijas Loto” varētu no 2017.gada 1.janvāra piedāvāt abus jaunos produktus, normatīvajos aktos (Azartspēļu un izložu likumā, likumā “Par izložu un azartspēļu nodevu un nodokli” u.c. normatīvajos aktus, ja nepieciešams) ir jāiekļauj pilnveidots tiesiskais regulējums attiecībā uz interaktīvo izložu organizēšanu, kā arī jāveic izmaiņas izložu nodokļa bāzē, ņemot vērā izlozes (arī mometloterijas) noteikumos noteikto laimestu fondu. Ja izlozes (arī momentloterijas) noteikumos noteiktais laimestu fonds ir līdz 60 procentiem no ieņēmumiem no biļešu realizācijas, tad izložu nodokļa bāze ir ieņēmumi no biļešu realizācijas. Ja izlozes (arī momentloterijas) noteikumos noteiktais laimestu fonds pārsniedz 60 procentus no ieņēmumiem no biļešu realizācijas, tad izložu nodokļa bāze ir ieņēmumi no biļešu realizācijas, no kuriem atskaitīti izmaksātie laimesti. Izložu nodokļa likme tiek saglabāta 10 procentu apmērā abiem gadījumiem – ar laimestu fondu līdz 60 procentiem un ar laimestu fondu, kas pārsniedz 60 procentus.

 Ieviešot minētās izmaiņas, VAS “Latvijas Loto” varētu piedāvāt jaunus un mūsdienīgus produktus izložu un mometloteriju jomā, radot alternatīvu nelegālo izložu piedāvājumam. Tādejādi samazināsies pieprasījumu pēc nelegālajām izlozēm, kā arī palielināsies ieņēmumi valsts budžetā (izložu nodevas un nodokļa veidā).

|  |  |
| --- | --- |
| Ieņēmumu veids | Fiskālā ietekme, milj. *euro* |
| 2017.gadā | 2018.gadā | 2019.gadā |
| Izložu nodoklis | +0,058 | +0,107 | +0,114 |
| Izložu un azartspēļu valsts nodeva | +0,001 | +0,024 | +0,024 |
| Maksājumi par valsts kapitāla izmantošanu\* |  | +0,067 | +0,129 |
| KOPĀ | **+0,059** | **+0,198** | **+0,267** |

*\** Saskaņā ar Finanšu ministrijas sagatavoto priekšlikumu, kas iesniegts Ministru kabinetā 18.08.2016., dividendēs izmaksājamā peļņas daļa 2018. gadā (par 2017. gada pārskata gadu) ir 80% apmērā, 2019. gadā (par 2018. gada pārskata gadu) ir 70% apmērā no tīrās peļņas.

**1.6. Dabas resursu nodokļa piemērošana un likmju pārskatīšana**

Vides aizsardzības un reģionālās attīstības ministrija (turpmāk – VARAM) ir papildus izvērtējusi iespēju paaugstināt nodokļu likmes šādiem objektiem:

1. par zemes dzīļu derīgo īpašību izmantošanu, iesūknējot ģeoloģiskajās struktūrās dabasgāzi vai siltumnīcefekta gāzes – paaugstināt nodokļa likmi par dabasgāzes iesūknēšanu nevis par 26 %,  bet gan par 50 %  no 0,0143 *euro* līdz 0,022 *euro* par 100 kubikmetru dabasgāzes iesūknēšanu. Ievērojot iepriekš veiktos aprēķinus, ieņēmumu pieaugums sastādīs vēl papildus  262,69 tūkst. *euro*. Vienlaikus ir priekšlikums visu nodokļa maksājumu par šo objektu turpmāk ieskaitīt valsts pamatbudžetā nevis 3 pašvaldību (Inčukalns, Sēja, Krimulda) budžetos, kā tas ir līdz šim, jo gāzes krātuve ir uzskatāma par valsts nozīmes objektu. Līdz ar to var indikatīvi prognozēt papildus budžeta ieņēmumus valsts budžetā  885,77 tūkst. *euro* apmērā.
2. par akmeņoglēm, koksu un lignītu (brūnogles) nodokļa likmi paaugstināt par 50 % (nevis 25 %) no 8,54 euro līdz 12,82 *euro*, kas dos ieņēmumu pieaugumu papildus par 266,88 tūkst. *euro*.

Minēto priekšlikumu rezultātā nodokļu ieņēmumu pieaugums valsts kopbudžetā prognozējams 529,570 tūkst. *euro* apmērā, t.sk. valsts budžetā nodokļa ieņēmumi palielinātos par 1 152,65 tūkst. *euro*, bet pašvaldību budžetā – samazinātos par 623,080 tūkst. *euro*.

Papildus tam VARAM izvērtē arī citus nodokļa objektus, lai palielinātu ieņēmumus līdz 1 500 tūkst. *euro*. Aprēķinu veikšanai par papildus ieņēmumiem ir nepieciešami dati, kuru apstrāde prasa laiku. Informācija par papildus nodokļu objektiem un prognozētajiem ieņēmumiem tiks sniegta līdz 2016. gada 19. augustam.

Precīzi aprēķini par ieņēmumiem no nodokļa samaksas tiks iekļauti likumprojekta „Grozījumi Dabas resursu nodokļa likumā” anotācijā.

|  |  |
| --- | --- |
| Ieņēmumu veids | Fiskālā ietekme, milj. *euro* |
| 2017.gadā | 2018.gadā | 2019.gadā |
| Dabas resursu nodoklis, t.sk. | **+1,530** | **+1,530** | **+1,530** |
| *valsts pamatbudžetā* | *+1,153* | *+1,153* | *+1,153* |
| *pašvaldību budžetā* | *-0,623* | *-0,623* | *-0,623* |
| *Potenciālie ieņēmumi valsts pamatbudžetā\** | *+1,000* | *+1,000* | *+1,000* |

Saskaņā ar 2016.gada 16.augusta Ministru kabineta protokola Nr.40 uzdevumu Vides aizsardzības un reģionālās attīstības ministrijai sagatavot un saskaņā ar likumprojekta “Par vidēja termiņa budžeta ietvaru 2017., 2018. un 2019.gadam” un likumprojekta “Par valsts budžetu 2017.gadam” sagatavošanas grafiku iesniegt izskatīšanai Ministru kabinetā grozījumu Dabas resursu nodokļa likumā, nodrošinot papildu ieņēmumus 1,5 milj. euro apmērā.

\*Ja iesniedzot normatīvo aktu grozījumus netiks nodrošināti papildu ieņēmumi 1,5 milj.euro, VARAM sagatavot priekšlikumu izdevumu samazinājumam par attiecīgo summu, vienlaicīgi samazinot dabas resursu nodokļa ieņēmumu prognozes.

* 1. **Par standarta līguma ieviešanu būvniecības nozarē**

2016.gadā 31.maijā valdība un būvniecības nozare parakstīs sadarbības memorandu par ēnu ekonomikas mazināšanu nozarē, kura rīcības plānā ir ietverts uzdevums izstrādāt būvniecības pakalpojumu līgumu standartu un nostiprināt to normatīvajā līmenī.

Standartizētu būvniecības pakalpojumu līgumu izstrāde, balstoties uz Eiropas valstu labo praksi un pieredzi, veicinās būvniecības nozares sakārtošanu un vienādu nosacījumu piemērošanu būvniecības nozarē starp būvniecības dalībniekiem, tādējādi garantējot prognozējamu saistību izpildi saskaņā ar standartu prasībām. Standartizēto līgumu piemērošana būtu obligāta publiskajos iepirkumos.

Šis uzdevums ir vērsts uz ēnu ekonomikas mazināšanu un tāpēc Finanšu ministrijas skatījumā ir īstenojams neatliekami.

 Finanšu ministrija uzskata par nepieciešamu uzdot Ekonomikas ministrijai izstrādāt un iesniegt likumprojektu par grozījumiem Būvniecības likumā, lai ietvertu deleģējumu Ministru kabinetam noteikt šo līguma standartu. Uzskatām, ka šim regulējumam jābūt visaptverošam visā nozarē, nevis sašaurinātam tikai uz publisko iepirkumu, līdz ar to deleģējums ir jāparedz Būvniecības likumā.

1. **Priekšlikumi valsts budžeta izdevumiem**

2.1. Ņemot vērā, ka Latvijas Valsts simtgades programma vēl ir izstrādes procesā, šobrīd nepieciešams noteikt, ka pasākumam “Latvijas Valsts simtgades programma” finansējums 2017.gadā 5 000 459 *euro* apmērā, 2018.gadā 10 623 624 *euro* apmērā un 2019.gadā 6 699 873 *euro* apmērā tiek plānots Kultūras ministrijas jaunizveidotā budžeta apakšprogrammā 22.12.00 “Latvijas Valsts simtgades programma”. Finansējuma tiks sadalīts starp iesaistītajām ministrijām un citām centrālajām valsts iestādēm pēc Latvijas Valsts simtgades programmas apstiprināšanas Ministru kabinetā. Vienlaikus finanšu ministres vadītās darba grupas budžeta sagatavošanai atbalstītais papildu finansējums pasākumam “Latvijas Valsts Simtgades programma” Valsts prezidenta kancelejai 2018.gadā 484 000 *euro* apmērā tiek plānots tās budžeta programmā 04.00.00 “Valsts prezidenta darbības nodrošināšana”.

2.2. Lai Valsts meža dienestā nodrošinātu atbilstošu kapacitāti veicamo pasākumu apjomam un lai stiprinātu profesionālo kapacitāti Valsts ieņēmumu dienestā, tiek paredzēts, ka no akciju sabiedrības “Latvijas Valsts Meži” dividendēs izmaksātās peļņas daļas ik gadu finansējumu 4 000 000 *euro* apmērā novirza kapacitātes stiprināšanai Valsts meža dienestā (2 700 000 *euro*) un Valsts ieņēmumu dienestā (1 300 000 *euro*).

2.3. Tiesībsarga birojs ar 2016.gada 1.jūnija vēstuli Nr.3-22/20 ir iesniedzis pieprasījumu jaunajām politikas iniciatīvām administratīvās kapacitātes stiprināšanai 2017.–2019.gadam prioritārā secībā, kā pirmo norādot 05\_01\_A\_N “Informācijas centra aprīkojums” ar papildus nepieciešamo finansējumu 2017.gadā 4 141 *euro* apmērā, 2018. un 2019.gadā 924 *euro* apmērā ik gadu un, kā otro 05\_02\_A\_N “Transporta izdevumi izraidāmo personu aptaujai” ar papildus nepieciešamo finansējumu 2017., 2018. un 2019.gadā 8 980 *euro* apmērā ik gadu. Ministru kabineta 2016.gada 16.augusta sēdē, izskatot informatīvo ziņojumu “Par priekšlikumiem valsts budžeta ieņēmumiem un izdevumiem 2017.gadam un ietvaram 2017.–2019.gadam”, tiesībsargs izteica priekšlikumu atbalstīt minētās jaunās politikas iniciatīvas.

2.4. Tieslietu ministrija ar 2016.gada 17.augusta vēstuli Nr.1-13.4/3112 ir iesniegusi priekšlikumu atbalstīt papildu finansējumu jaunajām politikas iniciatīvām budžeta programmā 43.00.00 “Satversmes aizsardzība” 2017.gadam 2 461 992 *euro* apmērā, 2018.gadam 2 408 562 *euro* apmērā un 2019.gadam 2 458 327 *euro* apmērā Satversmes aizsardzības biroja darbības nodrošināšanai (klasificēta informācija).

2.5. Lai novērstu izdevumu slimības un bezdarbnieka pabalstiem turpmāka pieauguma risku, izpildot MK 2016.gada 2.augusta sēdes prot.Nr.38, 47.§ 11.punktā uzdoto, Labklājības ministrija iesniedza priekšlikumu samazināt valsts sociālās apdrošināšanas speciālā budžeta izdevumus 2017.gadam 9 263 521 *euro* apmērā, 2018.gadam 12 263 898 *euro* apmērā un 2019.gadam 13 293 550 *euro* apmērā, tai skaitā sagatavojot un saskaņā ar likumprojekta “Par vidēja termiņa budžeta ietvaru 2017., 2018. un 2019.gadam” un likumprojekta “Par valsts budžetu 2017.gadam” sagatavošanas grafiku iesniedzot izskatīšanai Ministru kabinetā grozījumus likumā „Par apdrošināšanu bezdarba gadījumam”, likumā „Par maternitātes un slimības apdrošināšanu” un Bezdarbnieku un darba meklētāju atbalsta likumā iekļaušanai valsts budžeta 2017.gadam pavadošo likumprojektu paketē.

Plānotās izmaiņas:

* Nenoteikt tiesības uz slimības pabalstu, ja darba nespēja iestājusies mēneša laikā pēc tam, kad persona vairs nav darba ņēmēja statusā (no 2017.gada);
* Noteikt kvalifikācijas periodu, nosakot tiesības uz slimības pabalstu (no 2018.gada);
* Vidējās apdrošināšanas iemaksu algas noteikšanas pārskatīšana, veicot pabalstu aprēķinu (no 2018.gada);
* Novērst pabalstu optimizācijas iespējas (no 2018.gada);
* Pastiprināt darbnespējas lapu kontroli (uzsākt pakāpeniski no 2017.gada);
* Pagarināt kvalifikācijas periodu tiesību noteikšanai uz bezdarbnieka pabalstu (no 2017.gada);
* Pastiprināt bezdarbnieku aktivizācijas pasākumus (no 2017.gada).

Vienlaikus, lai ierobežotu intensīvo personāla mainību, kas negatīvi ietekmē iestādēm noteikto funkciju izpildes kvalitāti un rada nesamērīgu papildus slodzi pārējiem darbiniekiem, daļa no ietaupītā finansējuma (2.36 milj. *euro*) tiks novirzīta Nodarbinātības valsts aģentūras, Valsts sociālās apdrošināšanas aģentūras, Valsts darba inspekcijas, Valsts bērnu tiesību aizsardzības inspekcijai, Veselības un darbspēju ekspertīzes ārstu valsts komisijas un Labklājības ministrijas administratīvās kapacitātes stiprināšanai. Plānots Nodarbinātības valsts aģentūras 93 darbiniekus, kuri organizē un nodrošina aktīvos un preventīvos bezdarba mazināšanas pasākumus un šobrīd tiek finansēti pamatbudžeta ietvaros, sākot ar 2017.gadu, finansēt no valsts sociālās apdrošināšanas speciālā budžeta. Tādejādi tiks sasniegts mērķis intensīvāk aktivizēt bezdarbniekus iesaistīties darba tirgū.

Finanšu ministre D.Reizniece-Ozola

10.11.2017

3320

Zarakovskis, 6705562

Egils.Zarakovskis@fm.gov.lv